Onnettomuustutkintakeskuksen johtaja kertoo Iltalehdelle, että Helsinki-Vantaan lentokentällä on vastikään tapahtunut kaksi samanlaista läheltä piti -tilannetta. Kokkolan välikohtauksen syy ei ole vielä tiedossa.

Katso onnettomuuden keskeisimmät vaiheet videolta.

Kokkola-Pietarsaaren lentokentällä oli sattua merkittävä lento-onnettomuus torstaina.

Onnettomuustutkintakeskus ihmettelee, miksi kone päätti laskeutua kiellosta huolimatta.

Kiitotieonnettomuudet ovat johtaja Veli-Pekka Nurmen mukaan vaarallisimpia lentoturmia.

Lentokentän harjakone siivosi lunta kiitotiellä, kun kone laskeutui kiellosta huolimatta. Arkistokuva. VELI-JUKKA MUSTAJÄRVI

Ruotsalaisen operaattorin liikelentokone oli joutua vakavaan onnettomuuteen Kokkola-Pietarsaaren lentokentällä torstaina aamulla.

Kone laskeutui lennonjohdon kiellosta huolimatta kiitotielle, vaikka siellä oli töissä kentänhoitokalustoa.

Onnettomuustutkintakeskus on ilmoittanut, että asiasta on nostettu alustava onnettomuustutkinta. Onnettomuustutkintakeskuksen johtaja Veli-Pekka Nurmi kertoo Iltalehdelle, että kentällä oli aamulla huono keli, kuten muuallakin maassa.

- Näkyvyys oli aika huono, noin 600 metriä tämän hetken tietojen mukaan. Lennonjohto oli tehtävän tasalla ja tiesi, että siellä on kentänhoitokoneita kiitotiellä töissä, Nurmi sanoo.

- Lennonjohto määräsi koneelle ylösvedon parikin kertaa, mutta se vain tuli alas. Ei osunut onneksi koneisiin, mutta tuli ihan lähelle tällaista harjakonetta. Ja toinen kone oli vähän etäämmällä.

Tämä on kummallista

Onnettomuustutkintakeskus selvittää asian taustat ja päättää, onko asiasta nostettava varsinainen tutkinta. Nurmi uskoo, että näin tehdään, koska onnettomuuden uhka oli merkittävä.

- Tämä on vähän kummallista, että kone vain puskee alas lennonjohdon kielloista huolimatta.

Nurmi ei halua toistaiseksi arvailla, miten on mahdollista, että kielto on jäänyt huomioimatta.

Lentokoneella on johtajan mukaan tyypillisesti noin 200 kilometriä tunnissa maanopeutta, kun se laskeutuu. Hidastuminen on voimakasta kiitotiellä, mutta nopeudella ei ole juurikaan merkitystä vaaratilannetta arvioidussa. Enemmänkin kyse on massasta.

- Jos miettii lentokonetta, niin sille olisi vaarallista, vaikka osuisi pelkkään lamppuun. Nyt tiellä oli työkone. Se olisi ollut iso onnettomuus heti.

Nurmi pitää kiitotieonnettomuuksia erityisen vaarallisina.

- Sanoisin, että maailman pahimmat lento-onnettomuudet ovat olleet juuri tällaisia tapahtumia, että kiitotie ei ole ollut vapaana.

Juttu jatkuu kuvan jälkeen.

Kokkola-Pietarsaaren kentällä on myös reittiliikennettä. Arkistokuva. MAIJU YLIPIESSA

Helsinki-Vantaallakin oli rytistä

Onnettomuustutkintakeskus on joutunut selvittämään alkuvuonna myös kahta muuta läheltä piti -tilannetta, jotka sattuivat Helsinki-Vantaan kentällä. Ne tapahtuivat peräkkäisinä päivinä tammikuun lopulla, Nurmi kertoo.

- Ensimmäisessä tapauksessa tiellä oli ollut kolme työkonetta, ja lennonjohto oli antanut samaan aikaan nousuluvan, kun tilanne ei ollut hallinnassa. Toisessa tapauksessa kiitotielle oli rullaamassa reittikone, kun lennonjohto oli antanut laskuluvan.

Erityisesti ensimmäisessä tapauksessa oli Nurmen mukaan ainekset suuronnettomuuteen. Jälkimmäisessä selviydyttiin ylösvetokäskyllä, joka on suhteellisen tavanomainen toimenpide.

- Ensimmäisessä oli kyse ihan tuurista, ettei mitään tapahtunut.

Nurmi on huolissaan Suomen lentoturvallisuudesta. Onnettomuuskeskus aikoo ottaa asiaan kantaa tutkimustuloksissa.

- Nämä eivät ole yleisiä, mutta näitä tapahtuu silti tämän tästä, Nurmi toteaa.